Tarybos reglamentas (EEB) Nr. 1473/86
1986 m. gegužės 13 d.
iš dalies keičiantis Reglamentą (EEB) Nr. 2759/75 dėl bendro kiaulienos rinkos organizavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi Tarybos reglamento (EEB) Nr. 2759/75 [3] su paskutiniais pakeitimais, padarytais Reglamentu (EEB) Nr. 3768/85 [4], 20 straipsnyje nustatyta, kad siekiant atsižvelgti į laisvos kiaulienos apyvartos apribojimus, nustatytus dėl veterinarijos ir sveikatos apsaugos politikos, galima imtis rinkos rėmimo priemonių; kadangi minėtos priemonės pastaruoju metu taikomos tik toms rinkoms, kurioms šis apribojimas turi įtakos; kadangi produktų iš valstybės narės, kurios teritorijos dalis yra apimta epidemijos, importui į trečiąsias šalis taikomi apribojimai gali turėti rimtų pasekmių visam konkrečios valstybės narės eksportui; kadangi tokiais atvejais galimybė priimti rinkos rėmimo priemones turi būti išplėsta taikant jas visoje valstybės narės teritorijoje,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2759/75 20 straipsnis pakeičiamas taip:
"20 straipsnis
Atsižvelgiant į Bendrijos vidaus prekybos bei prekybos su trečiosiomis šalimis apribojimus, nustatytus siekiant užkirsti kelią gyvulių ligų išplitimui, 24 straipsnyje nustatyta tvarka galima imtis ypatingų priemonių tokių apribojimų paveiktai rinkai paremti. Tokių priemonių galima imtis tik tokiu mastu ir tokį laikotarpį, kurie neišvengiamai būtini rinkai paremti."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1986 m. gegužės 13 d.